Lancelot Brown

Lancelot "Capability" Brown

Engelse landskapsargitek

Gebore  
30 Augustus 1716 (gedoop)
in Kirkharle, Northumberland, Engeland, Groot-Brittanje

Oorlede 
6 Februarie 1783 
in Hertford Street, LondenGroot-Brittanje

Bekende werke
Althorp
Audley End

Grot in die park van Bowood House
Lancelot Brown (gedoop op 30 Augustus 1716, † 6 Februarie 1783), beter bekend as Capability Brown, was 'n Engelse landskapsargitek. Hy word onthou as "die laaste van die groot 18de eeuse Engelse kunstenaars" en "Engeland se grootste tuinier" - 'n praktiese man en tegelykertyd 'n visioenêr.

Brown is in landelike Northumberland grootgemaak waar hy ook sy opleiding begin het. Maar dit was in Stowe se lanskapstuin, die bekendste tuin van dié tyd, waar Brown in 1741 as hooftuinier aangestel is en hom as meestertuinier bekwaam het. Sy innovatiewe idees en konsepte het, saam met sy vriendelike en edelmoedige karakter, verseker dat hy vinnig gevorder het tot 'n koninklike aanstelling in 1764. Sy vriende en klante het staatsmanne soos William Pitt die Ouere en akteurs soos David Garrick ingesluit. 

Brown het meer as 170 parke ontwerp waarvan baie bewaar gebly het. Die omvang van sy werk was so groot dat hy die 18de eeuse Engelse landskap in 'n magiese groen wêreld van statige landhuise, golwende heuwels, kunsmatige mere en kronkelende waterlope omgeskep het. Terwyl sy Engelse landskapstyl as voorbeeld vir Europese en oorsese tuine en parke gedien het, het hy in sy vaderland die ideaal van 'n landelike omgewing ontwerp wat beslissende invloed op Britse landskapskildery uitgeoefen het en tot vandag met die Engelse platteland verbind word, met fantasieryke elemente soos watervalle, brûe, versierings, monumente, grastuine en bosse.

Die invloed, wat hy op Engelse landskapsargitektuur en tuinboukuns uitgeoefen het, was so groot dat die bydraes, wat sy voorgangers Charles Bridgeman en William Kent tot die ontwikkeling van dié kunste gemaak het, dikwels oor die hoof gesien word. Selfs Kent se apologis, Horace Walpole, het saamgestem dat Kent deur 'n "baie bekwame meester" opgevolg is.

Verwysings 

Engelse landskapsargitekte
Geboortes in 1716
Sterftes in 1783